P. Hrušovský, predseda NR SR: (2003-05-21):
(Hlasovanie.) 104 prítomných, 103 za návrh, 1 sa zdržal. Konštatujem, že vládny návrh zákona sme schválili. Ďakujem pánovi poslancovi Rusnákovi. Teraz poprosím znovu pána ministra hospodárstva, aby z poverenia vlády Slovenskej republiky uviedol a odôvodnil vládny návrh zákona o podmienkach uvedenia biocídnych výrobkov na trh a o zmene a doplnení niektorých zákonov, ktorý prerokúvame ako tlač 170, v druhom čítaní. Pán minister, nech sa páči, máte slovo. R. Nemcsics, podpredseda vlády SR a minister hospodárstva SR: Ďakujem pekne. Vážený pán predseda, vážené pani poslankyne, páni poslanci, vážení prítomní, dovoľujem si vám predložiť v druhom čítaní vládny návrh zákona o podmienkach uvedenia biocídnych výrobkov na trh a o zmene a doplnení niektorých zákonov. Predkladaný a prerokúvaný návrh zákona transponuje do nášho právneho poriadku smernicu 98/8 Európskeho spoločenstva o uvedení biocídnych výrobkov na trh v Slovenskej republike. Medzi biocídne výrobky je potrebné zaradiť dezinfekčné prípravky, ako sú biocídne výrobky na osobnú hygienu, prípravky na dezinfekciu ovzdušia, povrchov materiálov, zariadenia a nábytku, prípravky proti hubám a riasam v stavbách, napríklad v skleníkoch, prípravky na dezinfekciu prázdnych skladísk, kontajnerov, vriec a sudov, čistenia plavární, akvárií, vody na kúpanie, systémy vzdušnej klimatizácie a podlahy v zdravotníckych a iných inštitúciách a mnoho ďalších. Medzi biocídne výrobky je potrebné zaradiť aj dezinfekčné prípravky na dezinfekciu pitnej vody pre ľudí a zvieratá, všeobecne možno hovoriť o konzervačných prípravkoch, prípravkoch na reguláciu živočíšnych škodcov a ostatné prípravky, ako sú napríklad prípravky proti hnilobe, prípravky na ochranu dreva a tak ďalej. Navrhovaná právna úprava zabezpečí uvedenie biocídnych výrobkov na trh len po ich posúdení Centrom pre chemické látky a prípravky s cieľom zabezpečenia maximálnej účinnosti biocídneho výrobku pri súčasnom minimalizovaní rizika na ľudí, zvieratá a na životné prostredie. Navrhuje sa, aby kompetentným orgánom v Slovenskej republike v súlade s právom Európskej únie pre autorizáciu biocídnych výrobkov a registráciu biocídnych výrobkov s nízkym rizikom bolo toto Centrum v postavení národného orgánu Slovenskej republiky, ktoré bolo zriadené zákonom č. 163/2001 Z. z. o chemických látkach a chemických prípravkoch. Tomuto orgánu sa v zmysle navrhovanej právnej úpravy rozšíria aj jeho kompetencie, a preto nie je potrebné zriaďovať nový, špecializovaný orgán štátnej správy pre oblasť uvedenia biocídnych výrobkov na trh. Na rozšírenie kompetencie je potrebné Centrum personálne a materiálne dobudovať, čo si vyžiada z rozpočtu štátnu účelovú dotáciu na rok 2003 vo výške 2,8 mil. Sk a na rok 2004 vo výške 3,2 mil. Sk. Zákonom sa novelizuje aj zákon č. 145/1995 o správnych poplatkoch v znení neskorších predpisov z dôvodu zavedenia poplatkov za vydanie rozhodnutia o autorizácii, registrácii, poplatkov za zmeny rozhodnutí o autorizácii alebo registrácii a poplatkov za vydanie rozhodnutia o autorizácii a registrácii biocídneho výrobku na základe vzájomného uznania. Zo správnych poplatkov by sa mala čiastočne kompenzovať účelová dotácia zo štátneho rozpočtu pre potreby Centra a podľa zákona č. 163/2001 Z. z. o chemických látkach a chemických prípravkoch. Návrh zákona bol prerokovaný a schválený vládou Slovenskej republiky pod uznesením č. 134 zo 16. februára 2003. V súlade s uznesením Národnej rady Slovenskej republiky č. 224 z 9. apríla 2003 bol návrh zákona v rámci druhého čítania prerokovaný a odsúhlasený vo všetkých výboroch Národnej rady, ktorým bol pridelený. S pozmeňujúcimi a doplňujúcimi návrhmi poslancov uvedených výborov ako i odboru legislatívy a aproximácie práva Kancelárie Národnej rady Slovenskej republiky sme sa ako zástupcovia predkladateľa plne stotožnili. Vážený pán predseda, vážené panie poslankyne a vážení páni poslanci, na základe uvedených skutočností si vás dovoľujem požiadať o podporu a schválenie vládneho návrhu zákona o podmienkach uvedenia biocídnych výrobkov na trh a o zmene a doplnení niektorých zákonov. Ďakujem pekne.